མདོར་ན་བོད་པའི་ཁ་རྒྱུན་དུ་ལེབ་ལེབ་ཁ་ལ་བདག་པོ་མ་བརྒྱབ་ན།རིལ་རིལ་དབུ་ལ་དབུ་བརྒྱལ་བཟོས་ཡོང་ངོ་།ཞེས་པ་བཞིན་ད་ལྟའི་དུས་འདིར་དབུ་ལ་དབུ་བརྒྱལ་བཟོ་མཁན་ཅུང་དཀོན་ཡང་།ཁ་ལ་བདག་པོ་མ་བརྒྱབ་ན་དོན་མེད་དུ་སྤྱི་ཚོགས་ལ་དཀའ་ངལ་མང་པོ་ཡོད་པ་ནི་སྨྲོས་མི་དགོས།བཙན་བྱོལ་སྤྱི་ཚོགས་ཀྱི་རྩོད་རྙོག་ཐམས་ཅད་ཁ་ལ་བརྟེན་ནས་བྱུང་བ་ལས།གཞན་ཕ་ཤ་མ་འཁོན་གྱི་རྩོད་རྙོག་ཅིག་གཏན་ནས་མེད།སྤྱིར་ཁ་ལའང་དབྱེ་བ་མང་པོ་ཡོད་ལ།བླུན་པོ་བརྒྱ་ཡི་ཁ་ལས་མཁས་པ་གཅིག་གི་ཁ་ཤུགས་རྐྱེན་ཆེ་བ་དང་།དབང་མེད་སྟོང་གི་ཁ་ལས་དབང་ཡོད་གཅིག་གི་ཁ་ཤུགས་རྐྱེན་ཆེ་བས།ཁ་ལ་བདག་པོ་རྒྱག་དགོས་པར་མཐོ་དམན་དང་དབུལ་ཕྱུག་གི་ཁྱད་པར་མེད་པར་གཅིག་པ་ཡིན་པ་མ་ཟད།མཐོན་པོ་དང་མཁས་པ་དག་གི་ཁ་ལ་བདག་པོ་མ་བརྒྱབ་ནས་ཤུགས་རྐྱེན་དང་གནོད་པ་བརྒྱ་འགྱུར་གྱིས་ཆེ།ད་དུང་མཐོན་པོར་མཇལ་དུས་ཀྱི་ཁ་དང་།དམའ་མོར་ཐུག་དུས་ཀྱི་ཁ།ཕྱི་ལ་ཐུག་དུས་ཀྱི་ཁ་དང་།ནང་ལ་ཐུག་དུས་ཀྱི་ཁ་སོགས་མི་གཅིག་ལའང་ཁ་མི་འདྲ་བ་མང་བས་གང་ལྟར་ཁ་ལ་བདག་པོ་རྒྱག་མ་ཐུབ་ན་ཕན་ལས་གནོད་པ་ཆེ།།